ઓ...કે! દર વર્ષે વસંત ઋતુના પગલે અમેરિકાનું ટાઇમ મેગેઝિન તે–તે સમયની ૧૦૦ સૌથી વધુ પ્રભાવક વ્યક્તિઓનાં નામ અને સાથે તેમનો પરિચય તેમના ક્ષેત્રની વ્યક્તિવિશેષ પાસે લખાવી પ્રગટ કરે છે. મહાપ્રભાવક ટાઇમ મેગેઝિન જે કહે તેનો પ્રભાવ જગતમાં ઠેર ઠેર વરતાય છે. એક સમયે ન્યુ યોર્કના હૃદયસ્થાને વિરાજેલા ટાઇમ લાઇફ બિલ્ડિંગમાંથી એક મહાવિરાટ સંયુક્ત કંપની એઓએલ –ટાઇમ–વોરનર પાંખિયાં ફેલાવી પત્રકારત્વ, પુસ્તક પ્રકાશન, ઇન્ટરનેટ અને મનોરંજનનાં ક્ષેત્રોમાં ચક્રવર્તી રાજ કરતી હતી. સીએનએન, એચબીઓ વગેરે તોતિંગ એકમો દુનિયાભરમાં સમાચાર અને ટીવીનાં ક્ષેત્રોમાં અગૂઆ હતી; એઓએલ ઇન્ટરનેટનો ખેમો સંભાળતી હતી; એચબીઓ, સીએનએન, ટર્નર વગેરે ચેનલોનાં રાંઢવાં વોરનર બ્રધર્સના હાથમાં હતાં અને ટાઇમ, પીપલ, સ્પોર્ટ્સ ઇલસ્ટ્રેટેડ, એન્ટરટેઇનમેન્ટ વીકલી, ફોરચ્યુન. આદિ પ્રકાશનો સદીઓ સુધી રાજ કરવાનાં હોય તેવાં ખૂંપેલાં હતાં.